Diari Oficial de la Generalitat Valenciana


Sumari del DOGV 6097, del 08-09-2009 (2009/9949)

RESOLUCIÓ de 3 de setembre de 2009, del director general de Relacions amb les Corts i Secretariat del Consell, de la Conselleria d'Indústria, Comerç i Innovació, per la qual es disposa la publicació del acord de col·laboració entre l'Institut Nacional de la Seguretat Social i la Generalitat per a la realització d'actuacions conjuntes en relació amb els treballadors afectats de patologies derivades de la utilització laboral de l'amiant.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6097

Data del DOGV
:   08-09-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/9949


Data del document
:   03-09-2009

Organisme emissor
:   Conselleria d'Indústria, Comerç i Innovació

Tipus de document
:   Resolució

Descriptors 

:   * Conselleria Indústria, Comerç i Innovació
    * administració central
    * cooperació administrativa
    * amiant
    * malaltia professional

RESOLUCIÓ de 3 de setembre de 2009, del director general de Relacions amb les Corts i Secretariat del Consell, de la Conselleria d'Indústria, Comerç i Innovació, per la qual es disposa la publicació del acord de col·laboració entre l'Institut Nacional de la Seguretat Social i la Generalitat per a la realització d'actuacions conjuntes en relació amb els treballadors afectats de patologies derivades de la utilització laboral de l'amiant. [2009/9949]  
L'Institut Nacional de la Seguretat Social i la Generalitat han subscrit, després de la tramitació prèvia reglamentària, el 14 de juliol de 2009, un acord de col·laboració per a la realització d'actuacions conjuntes en relació amb els treballadors afectats de patologies derivades de la utilització laboral de l'amiant.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat acord, que ha quedat inscrit en el Registre de Convenis de la Generalitat amb el número 1639/2009, i que figura com a annex d'esta resolució.  
València, 3 de setembre de 2009.- El director general de Relacions amb les Corts i Secretariat del Consell: Ángel Mompó Romero.  
Acord de col·laboració entre l'Institut Nacional de la Seguretat Social i la Comunitat Valenciana per a la realització d'actuacions conjuntes en relació amb els treballadors afectats de patologies derivades de la utilització laboral de l'amiant   
Madrid, 14 de juliol de 2009  
Reunits  
D'una banda, Fidel Ferreras Alonso, director general de l'Institut Nacional de la Seguretat Social, nomenat per Reial Decret 837/2004, de 23 abril.  
I d'una altra banda, Manuel Cervera Taulet, conseller de Sanitat, facultat per a la signatura d'este acord per l'article 17.f de la Llei de la Generalitat Valenciana 5/1983, de 30 de desembre, del Consell, mitjançant l'acord del Govern Valencià de data 3 de juliol de 2009.  
Les parts es reconeixen capacitat legal suficient i atorguen este acord de col·laboració d'acord amb el Reial Decret 1300/1995 de 21 juliol:  
Exposen  
Que el Ple del Congrés dels Diputats va aprovar el dia 21 de març de 2006 una moció, conseqüència d'interpel·lació al govern, en què s'insta a l'adopció d'un pla de mesures globals, especialment socials, laborals i administratives destinades a pal·liar la situació dels treballadors afectats d'asbestosi i la de les famílies.  
Que dins de l'acció protectora del Sistema de Seguretat Social, en la modalitat contributiva, es troben les prestacions d'Incapacitat Temporal i Incapacitat Permanent per a l'exercici de l'activitat laboral que realitzaren els treballadors.  
Que entre les contingències determinants d'esta incapacitat, es troba la de malaltia professional.  
Que segons es disposa en el Reial Decret 1300/95 de 21 juliol, l'Institut Nacional de la Seguretat Social, entitat gestora adscrita al Ministeri de Treball i a Assumptes Socials, és el competent per a determinar el dret a percebre les prestacions abans assenyalades i la contingència determinant.  
Que segons determina l'Estatut d'Autonomia, esta Comunitat assumix les competències en matèria d'assistència sanitària en este territori. Les competències assenyalades van ser transferides per Reial Decret 1612/1987, de 6 de novembre.  
Per tot això, ambdues parts consideren convenient celebrar un acord de col·laboració, amb vista a la coordinació en la realització d'activitats de caràcter tècnic encaminades a gestionar de forma àgil i eficaç els drets dels ciutadans.  
D'acord amb tot això:  
Acorden  
Promoure les activitats de coordinació necessàries entre les parts, amb vista a la redacció d'un protocol d'actuació que permeta realitzar el seguiment i la valoració dels treballadors i extreballadors que hagueren estat en contacte amb fibres d'amiant.  
Amb la finalitat de fixar els compromisos entre l'Institut Nacional de la Seguretat Social i la Conselleria de Sanitat, s'establixen les següents:  
Clàusules  
Primera. Objecte  
Este acord té com a finalitat establir actuacions conjuntes entre l'INSS i la Comunitat Valenciana, per mitjà de la Conselleria de Sanitat, destinades a l'elaboració d'un protocol d'actuació amb vista a avaluar, amb criteris facultatius homogenis, el menyscabament funcional i l'etiologia o contingència professional que presenta el treballador/a afectat/da de patologies secundàries a la manipulació o l'exposició ambiental a l'amiant, de manera que la valoració d'una possible situació d'incapacitat laboral temporal i/o permanent i, si és el cas, del grau corresponent d'incapacitat, s'efectue amb tots els antecedents i elements de juí necessari.  
Segona. Àmbit d'aplicació  
El protocol aprovat com a conseqüència de l'acord de col·laboració s'aplicarà, per tant, a tots els procediments d'avaluació i de qualificació de la situació de la Incapacitat Temporal i Permanent, a efecte de les prestacions de la Seguretat Social, que s'inicien en l'àmbit geogràfic de la Comunitat Valenciana, i respecte als treballadors exposats a amiant en el desenvolupament del seu treball en què puga existir sospita de presentar patologies relacionades amb l'exposició esmentada.  
Tercera. Grup de treball  
Ambdues parts es comprometen a constituir un grup de treball, integrat paritàriament per experts procedents de la Conselleria de Sanitat de la Comunitat Valenciana i de l'Institut Nacional de la Seguretat Social, grup que haurà d'elaborar, en el termini no superior a sis mesos comptats a partir de la data de la firma d'este acord, el protocol en què es definisquen: la tipologia de proves diagnòstiques necessàries i els informes d'especialistes, així com qualsevol altre tipus d'informació que resulte aconsellable per a la determinació del menyscabament funcional. Així mateix, es determinarà la informació necessària per a la valoració dels distints llocs de treball susceptibles d'exposició al risc.   
El grup de treball podrà sol·licitar la col·laboració d'experts d'ambdues entitats en matèries concretes i puntuals i, si és el cas, demanar la col·laboració d'altres organismes estatals o autonòmics.  
Una vegada conclosos els treballs, el protocol resultant serà elevat a les parts firmants de l'acord per a l'aprovació corresponent.  
Quarta. Procediment  
En tot procediment que s'inicie per a l'avaluació i la qualificació d'una situació d'incapacitat temporal, d'incapacitat permanent o de determinació de la contingència en treballadors que es manegen o que han manejat en el passat productes que continguen amiant, hauran d'incorporar-se a l'expedient corresponent les distintes proves i els informes previstos en el protocol a què es referix la clàusula anterior.  
Per a això, quan el procediment s'inicie d'ofici per la Inspecció de Servicis Sanitaris de la Comunitat Autònoma, la Conselleria de Sanitat es compromet a remetre a l'Institut Nacional de la Seguretat Social, juntament amb l'informe proposta, el resultat de les proves diagnòstiques i els informes especialitzats fixats en el protocol.  
Quan el procediment s'inicie d'ofici per l'Institut Nacional de la Seguretat Social o a instàncies de la part interessada, l'Institut esmentat demanarà la informació de la Conselleria de Sanitat de la Comunitat Autònoma.  
Cinquena. Comissió de seguiment  
A fi d'efectuar el seguiment de les actuacions previstes en les clàusules tercera i quarta, es constituirà una comissió mixta integrada per tres representants designats per la Conselleria de Sanitat i tres representants designats per l'Institut Nacional de la Seguretat Social, les funcions de la qual seran les següents:  
- Exercir la coordinació, l'impuls i la supervisió de les labors a desenvolupar pel grup de treball a què es referix la clàusula tercera d'este document, per a la l'elevació posterior a les parts firmants de l'acord.  
- Verificar el compliment del que preveu la clàusula tercera.  
- Elaborar, en acabar l'exercici, un document en què, a més d'incloure un balanç d'actuacions, es reculla un estudi o una anàlisi d'impacte de les patologies derivades de l'amiant en el conjunt de les incapacitats de la Comunitat Autònoma.  
El funcionament de la Comissió de Seguiment, es regirà pel que establix el Capítol II del Títol II de la Llei 30/92, de 26 de novembre de Règim Jurídic de les Administracions Públiques i del Procediment Administratiu Comú.  
La Comissió serà presidida anualment, de forma alternativa, pel subsecretari de la Conselleria de Sanitat o persona que designen en la seua substitució i pel director provincial de l'Institut Nacional de la Seguretat Social de la província on es realitzen les reunions. Actuarà com a secretari anualment, de forma alternativa, un funcionari de l'Institut Nacional de la Seguretat Social o de la Conselleria de Sanitat.  
Sisena. Vigència  
Este acord entrarà en vigor l'endemà de la seua firma i romandrà vigent fins al 31 de desembre d'eixe mateix any. Es podrà prorrogar, abans de l'expiració per acord mutu, per períodes anuals amb la duració màxima de quatre anys des de l'entrada en vigor.  
Setena. Règim jurídic  
L'acord queda sotmés al règim juridicoadministratiu, per la qual cosa es regirà per estipulacions pròpies i s'hi apliquen els principis de la Llei de Contractes del Sector Públic per a resoldre els dubtes i llacunes que puguen plantejar-se, tal com s'establix en el paràgraf segon de l'article quart de la Llei 30/2007, de 30 d'octubre, de Contractes del Sector Públic.  
Com a mostra de conformitat amb tot el que s'ha exposat, firmen este acord, en doble exemplar, en el lloc i la data indicats.  
El director general de l'Institut Nacional de la Seguretat Social: Fidel Ferreras Alonso.  
El conseller de Sanitat: Manuel Cervera Taulet.